b'\n_START_ARTICLE_\n\xc4\x8cebelar (pti\xc4\x8d)\n_START_SECTION_\nGnezdi\xc5\xa1\xc4\x8da v Sloveniji\n_START_PARAGRAPH_\n\xc4\x8cebelar v Sloveniji gnezdi na obre\xc5\xbeju reke Reke, v pe\xc5\xa1\xc4\x8denih stenah Bizeljskega, ob reki Muri, na Gori\xc4\x8dkem, v peskokopu Ravno na vzhodnem delu Krakovskega gozda, posamezni pari gnezdijo tudi v pe\xc4\x8denih sipinah gramoznic v Vrbini pri Bre\xc5\xbeicah._NEWLINE_Bizeljsko je bilo dolga leta edino pribe\xc5\xbeali\xc5\xa1\xc4\x8de v Sloveniji. Po pripovedovanju doma\xc4\x8dinov gnezdijo \xc4\x8debelarji tam \xc5\xbee od leta 1984, ko naj bi v posameznih letih gnezdilo okoli 50 parov._NEWLINE_V Slovenijo se vrnejo \xc4\x8debelarji v za\xc4\x8detku maja. Do konca meseca izkopljejo v stene 1\xe2\x80\x932\xc2\xa0m dolge gnezdilne rove, dostikrat pa se vra\xc4\x8dajo tudi v stare gnezdilne rove. Pogosto za\xc4\x8dnejo kopati ve\xc4\x8d rovov, kon\xc4\x8data pa samo enega. V juniju pri\xc4\x8dnejo z valjenjem (4-7 jajc), ki traja 24 dni, \xc4\x8demur sledi intenzivno hranjenje mladi\xc4\x8dev. To obdobje je najbolj primerno za opazovanje, zlasti ob vro\xc4\x8dih in soparnih dnevih, ko oba star\xc5\xa1a neprestano prina\xc5\xa1ata v kljunih hrano._NEWLINE_Leta 2006 se je \xc4\x8debelar naselil v peskokopu kremen\xc4\x8devega peska v \xc5\xbdupjeku na Bizeljskem. Da bi opazovalci \xc4\x8dim manj vznemirjali te redke ptice, je na primerni razdalji od gnezdilne stene postavljena zaprta opazovalnica, tik pred njo pa je postavljena pojasnjevalna tabla. Za opazovanje je priporo\xc4\x8dljiv daljnogled ali teleskop.'